Nigéria

Nigéria, dlhý tvar Nigérijská federatívna republika, je štát v Afrike s rozlohou 923 768 km². Hlavné mesto je Abuja. Nigéria je najľudnatejšia krajina na Africkom kontinente, žije tu viac ako 190 miliónov obyvateľov (odhad z roku 2017).

 Poloha 
Krajina leží vo východnej časti Západnej Afriky na pobreží Atlantického oceánu v oblasti Guineiského zálivu. Hraničí na západe s Beninom, na severe s Nigerom, na východe s Kamerunom a Čadom. Krajinou preteká rieka Niger. Významným prítokom je Benue, ktorá sa vlieva do Nigeru pri meste Lokoja. Ďalšie prítoky tvoria rieky Kadun a Sokoto. Na severovýchode krajiny na hranici s Čadom a Nigerom leží Čadské jazero, do ktorého vteká z Nigérie rieka Komadugu Yobe.

 Prírodné pomery 
Významným prvkom krajiny je široká delta rieky Niger. Vo vnútrozemí vystupujú plošiny Hornoguineiského prahu a náhorná plošina Jos, Udi a Igala a vrchovina Akwa-Orlu. Východnej časti krajiny na hraniciach s Kamerunom dominuje Adamauská vysočina s pohoriami Mandara, Shebshi a Gotel. Najvyšší vrch Chappal Waddi 2 419 m n. m. sa nachádza v pohorí ShebshiMcCoy, J.F., 2003, Geo-Data. The World Geographical Encyclopedias. 3rd Edition Thomson Gale, Detroit, s. 400-404.

 Geológia 
Severnú, západnú a východnú časť krajiny tvoria archaické a paleoproterozoické migmatity, ruly a svory, miestami so zachovanými metasedimentmi, zrejme proterozoického, možno prvohorného veku. Oblasti tvorené kryštalinikom pokrývajú viac než polovicu rozlohy krajinySchlüter, T., 2008, Geological Atlas of Africa. Springer-Verlag, Berlin, s. 196-201.

Mladšie granitoidy plošiny Jos sú jurského veku. Tie sú prekryté druhohornými a treťohornými morskými aj kontinentálnymi sedimentmi. Nachádzajú sa hlavne v panve Sokoto, Čadskej panve a v údolí Benue a tiež v údolí a delte Nigeru. Delta Nigeru je významná pre svoje akumulácie ropy a zemného plynu. Delta je patrí medzi 12 najvýznamnejších oblastí produkujúcich ropu, nachádzajú sa tu 2,2% svetových zásob ropy a 1,4% svetových zásob zemného plynu (údaj z roku 1996).Tuttle, M.L.W.,  Charpentier, R.R., Brownfield, M.E., 1999, The Niger Delta Petroleum System:  Niger Delta Province, Nigeria, Cameroon, and Equatorial Guinea, Africa. Open-File Report 99-50-H, USGS, Denver, Dostupné online

 Obyvateľstvo 
V krajine žije asi 200 rôznych etník. Najvýznamnejšími sú Hausovia (22%), Jorubovia (21%), Ibovia (18%), Fulbovia (11%) a Igbiovia (6%); ostatní (22%)Magula, A. a kol., Lexikón štátov a území sveta. Mapa Slovakia, Bratislava: 2001, s. 172-173.

Približne 45% obyvateľov sú moslimovia, 48% tvoria kresťania (protestanti, katolíci a africkí kresťania), asi 6% obyvateľov vyznáva tradičné náboženstvá.

Nigéria sa pokladá za najľudnatejšiu krajinu v Afrike.

 Ekonomika 
Krajina patrí medzi najrýchlejšie sa rozvíjajúce ekonomiky na svete. Miera medziročného rastu ekonomiky sa od roku 2008 pohybuje nad 8%. Ekonomiku výrazne podporuje ťažba ropy v delte rieky Niger. Okrem ropy sa ťažia rudy tantalu (columbit, tantalit) a cínu.

Z poľnohospodárskych plodín sa pestujú bavlna, podzemnica olejná, palma olejná, kakao, banány, maniok, batáty, tabak, kaučuk, kukurica a proso. Významný je chov hovädzieho dobytka, kôz a oviecŠpičák, J., Vreckový atlas sveta. Slovenská kartografia, Bratislava, 1980, s. 30.

Nigéria je považovaná za poprednú hospodársku mocnosť v Afrike s významným príspevkom odvetví, ako je energetika, finančné služby, farmaceutický priemysel a zábavný priemysel. Finančný sektor je diverzifikovaný a zahŕňa domáce a medzinárodné banky, firmy spravujúce aktíva, maklérské spoločnosti, poisťovne, fondy súkromného kapitálu a investičné banky. Okrem ropy predstavujú prevody peňazí od Nigérijčanov žijúcich v zahraničí jeden z najväčších zdrojov devízových príjmov krajiny.

 Referencie 

 Iné projekty 


Kategória:Členovia OPEC
Kategória:Členovia AÚ
Kategória:Členovia Commonwealthu
Kategória:Členovia OSN
Kategória:Štáty v Afrike